Siaubingai laimingas

Siaubingai laimingas () – 2008 m. Danijoje sukurta kriminalinė drama pagal to paties pavadinimo Erling Jepsen romaną. Interneto svetainėje „Rotten Tomatoes“ juosta vertinama 88 % teigiamų atsiliepimų.

 Turinys 

Kopenhagos policininką Robertą Hanseną jo kuratorius, Tonderio policijos viršininkas, laikinai paskiria dirbti vieninteliu policininku Skarildo kaime, esančiame pelkėtoje Jutlando žemumoje. Robertas ką tik baigė terapijos kursą ir vos išvengė pašalinimo iš tarnybos, nes grasino  ginklu savo žmonai ir jos meilužiui. Dabar jis trokšta, kad viešnagė atkampioje šalies vietoje greičiau pasibaigtų ir jis galėtų grįžti į Kopenhagą bei vėl pamatytų dukrą Džozefiną.

Skarilde Robertas sutinka neįprastus vietinius gyventojus: gydytoją Zerlengą ir du jo bičiulius, kunigą bei parduotuvės savininką, nuolat žaidžiančius kortomis ir ieškančius ketvirtojo kompaniono; Ingelizę Bul, atvykėlę, ištekėjusią už smurtauti linkusio Jorgeno ir kitus. Miestelyje esanti dviračių parduotuvė tuščia, nes jos savininkas, taip pat atvykėlis, prieš kurį laiką dingo, kaip ir ankstesnis policininkas. Po keleto nedidelių incidentų tampa aišku, kad vietiniai gyventojai savaip žiūri į teisingumą ir nepainioja į tai Tonderio policijos.

Tarp Roberto ir Ingelizės prasideda romanas, tačiau moteris neapsisprendžia palikti vyro. Sužinojęs, kad ji vėl buvo sumušta, Robertas vyksta į jų namus, kur randa miegantį girtą Jorgeną ir lovoje gulinčią Ingelizę. Ši pradeda jį vilioti ir Robertas galiausiai pasiduoda, tačiau išsigandęs, kad jos dejonės pažadins Jorgeną, netyčia uždusina ją pagalve. Išsigandęs Robertas pabėga, o ryte, gavęs iškvietimą, pats atvyksta tirti nusikaltimo. Zerlengas pareiškia, kad mirtis įvyko sustojus širdžiai, mat pats turi priežasčių, kodėl tyrimo neturi imtis Tonderio policija. Robertas abejoja, tačiau jį įtikina, kad taip bus geriau Ingelizės dukrai Dorotei.

Laidotuvių dieną Robertas pastebi, kad lemtingą vakarą pametė uniformos sagą, o vietiniai jį perspėja nenuleisti akių nuo Jorgeno, mat čionykščiai laiko jį žudiku ir to neatleis. Netrukus Robertas sutrukdo Jorgeno egzekucijai, tačiau šio duktė Dorotė pasako mačiusi jį tą naktį išeinantį iš tėvų namų. Jorgenas taip pat nejaučia Robertui dėkingumo, o pareiškia pats kreipsiąs į Tonderio policiją, kad būtų rastas tikrasis žudikas. Po bendrų išgertuvių Jorgenas parodo Robertui jo uniformos sagą, kurią jo namuose rado Dorotė. Bijodamas, kad yra demaskuotas, Robertas nušauna Jorgeną, o jo kūnu atsikrato pelkėje.

 Pagrindiniai aktoriai 
 Aktorius – vaidmuo
 Jakob Cedergren – Robertas Hansenas
 Lene Maria Christensen – Ingelizė Bul
 Kim Bodnia – Jorgenas 
 Lars Brygmann – daktaras Zerlengas
 Anders Hove

 Pagrindiniai apdovanojimai 
 Bodil apdovanojimas – geriausias filmas, geriausias aktorius (J. Cedergren), geriausia aktorė (L. M. Christensen), geriausias antrojo plano aktorius (K. Bodnia), geriausia kinematografija
 Čikagos filmų festivalis – apdovanojimas už režisūrą
 Robert apdovanojimas – geriausias filmas, geriausias aktorius (J. Cedergren), geriausia aktorė (L. M. Christensen), geriausias režisierius, geriausias scenarijus, geriausia kinematografija, geriausia daina
 Karlovy Vary filmų festivalis – pagrindinis prizas
 Valjadolido filmų festivalis – geriausias scenarijus, geriausia muzika

 Šaltiniai 

Kategorija:2008 filmai
Kategorija:Danijos filmai
Kategorija:Trileriai
Kategorija:Dramos